CELEX: 
Language: sl
Date: 2021-12-13 00:00:00
Title: DELEGIRANA UREDBA KOMISIJE (EU) / o spremembi Delegirane uredbe (EU) 2017/40 glede spremljevalnih izobraževalnih ukrepov ter izbora in odobritve prosilcev za pomoč

OBRAZLOŽITVENI MEMORANDUM
            
            
               1.OZADJE DELEGIRANEGA AKTA
            
            
               Ta delegirani akt pojasnjuje:
            
            
               ·pogoje za spremljevalne izobraževalne ukrepe, ki jih je treba določiti za podporo pri razdeljevanju šolskega sadja, zelenjave in mleka v okviru šolske sheme EU iz Uredbe (EU) št. 1308/2013 Evropskega parlamenta in Sveta. Pridobljene izkušnje, tudi z revizijami Komisije, so pokazale, da se v nekaterih primerih izobraževalne ustanove odločijo, ali bodo te ukrepe izvedle. To ni v skladu z zasnovo šolske sheme EU, ki ne zajema le razdeljevanja proizvodov; 
            
            
               ·pogoje za izbiro prosilcev za pomoč glede na pravila o javnih naročilih. Pridobljene izkušnje, tudi z revizijami Komisije, so pokazale težave pri izvajanju pravil o javnem naročanju, ki se lahko uporabljajo pri izbiri prosilcev za pomoč. Čeprav se pravila o javnem naročanju uporabljajo brez potrebe po izrecnem sklicevanju nanje, delegirani akt opozarja nanje;
            
            
               ·pogoje za odobritev prosilcev za pomoč glede na pisne zaveze, ki jih morajo sprejeti. Za zahtevke za pomoč, ki se nanašajo na oskrbo s kmetijskimi proizvodi / razdeljevanje kmetijskih proizvodov, so potrebne nekatere dodatne pisne zaveze. Relevantne pa so tudi za zahtevke za pomoč, ki združujejo oskrbo s kmetijskimi proizvodi / razdeljevanje kmetijskih proizvodov in zagotavljanje izobraževalnih ukrepov. Podobno je možnost, da pristojni organi določijo dodatne pisne zaveze, omenjena samo na zahtevke za pomoč, ki se nanašajo na izobraževalne ukrepe. Vendar je relevantna tudi za druge zahtevke za pomoč. 
            
            
               2.POSVETOVANJA PRED SPREJETJEM AKTA
            
            
               Komisija se je na sejah 17. junija 2021, 23. septembra 2021 in 18. novembra 2021 posvetovala s strokovnjaki držav članic v strokovni skupini za kmetijske trge (sektor za proizvode živalskega izvora).
            
            
               Ob sejah strokovne skupine je bil Evropskemu parlamentu in Svetu poslan osnutek delegiranega akta.
            
            
               Osnutek delegirane uredbe je bil od 23. oktobra do 20. novembra 2021 dostopen na portalu Evropske komisije „Povejte svoje mnenje“, da bi se zbirala mnenja državljanov in zainteresiranih strani. Povratne informacije je poslalo devet zainteresiranih strani. Dve zainteresirani strani sta pozdravili spremembe, ena pa je podala predloge za izvajanje sheme na ravni držav članic. Pet zainteresiranih strani je pozvalo k vključitvi rastlinskih alternativ mlečnim proizvodom tako na področju upravičenih proizvodov kot spremljevalnih izobraževalnih ukrepov. Ena zainteresirana stran pa je predlagala dodatne prilagoditve za večjo učinkovitost – namenitev dela proračunskih sredstev ciljnim skupinam, ki jih bolj potrebujejo; namenitev dela proračuna za izobraževalne ukrepe. Te zahteve in predlogi presegajo področje uporabe tega akta, saj se nanašajo na pravila o zasnovi šolske sheme EU iz Uredbe (EU) št. 1308/2013 Evropskega parlamenta in Sveta. Obravnavane bodo pri oceni učinka, ki bo spremljala predlog Komisije za pregled šolske sheme EU leta 2023 kot del ukrepov v okviru strategije „od vil do vilic“. 
            
            
               3.PRAVNI ELEMENTI DELEGIRANEGA AKTA
            
            
               Ta delegirani akt spreminja Delegirano uredbo Komisije (EU) 2017/40, in sicer člen 3 o spremljevalnih izobraževalnih ukrepih, člen 5 o splošnih pogojih za dodelitev pomoči in izbor prosilcev za pomoč ter člen 6 o pogojih za odobritev prosilcev za pomoč.
            
            
               S spremembo odstavkov 1 in 2 člena 3 se pojasnijo dejavnosti, ki se lahko izvajajo v okviru spremljevalnih izobraževalnih ukrepov, in določi, da države članice zagotovijo, da so lahko v te ukrepe vključeni vsi otroci, ki sodelujejo v šolski shemi EU. 
            
            
               Odstavek 2 člena 5 se spremeni, da se pri izboru prosilcev za pomoč v okviru šolske sheme EU opozori na uporabo pravil o javnem naročanju v skladu z Direktivo 2014/24/EU ali nacionalnimi določbami glede na prag. 
            
            
               V členu 6 se zahteva po vodenju evidenc imen in naslovov izobraževalnih ustanov ali organov, ki prejemajo proizvode, in evidenc količin prodanih ali dobavljenih proizvodov iz odstavka o zahtevkih za pomoč, ki se nanašajo samo na oskrbo s proizvodi / razdeljevanje proizvodov, prenese v prvi odstavek, ki zadeva vse prosilce za pomoč. Možnost, da pristojni organi določijo morebitne dodatne pisne zaveze, ki jih morajo prevzeti prosilci za pomoč, je prav tako iz odstavka o zahtevkih za pomoč, ki zadevajo samo spremljevalne izobraževalne ukrepe, prestavljena v prvi odstavek, ki zadeva vse prosilce za pomoč.
            
            
               DELEGIRANA UREDBA KOMISIJE (EU) …/…
            
            
               z dne 13.12.2021
            
            
               o spremembi Delegirane uredbe (EU) 2017/40 glede spremljevalnih izobraževalnih ukrepov ter izbora in odobritve prosilcev za pomoč
            
            
               EVROPSKA KOMISIJA JE –
            
         
         
            
               ob upoštevanju Pogodbe o delovanju Evropske unije,
            
            
               ob upoštevanju Uredbe (EU) št. 1308/2013 Evropskega parlamenta in Sveta z dne 17. decembra 2013 o vzpostavitvi skupne ureditve trgov kmetijskih proizvodov in razveljavitvi uredb Sveta (EGS) št. 922/72, (EGS) št. 234/79, (ES) št. 1037/2001 in (ES) št. 1234/2007
                  1
                ter zlasti člena 24(1), točki (b) in (c), Uredbe,
            
            
               ob upoštevanju naslednjega:
            
            
               (1)Člen 3 Delegirane uredbe Komisije (EU) 2017/40
                  2
                določa pogoje za oblikovanje in uporabo spremljevalnih izobraževalnih ukrepov, ki jih morajo države članice določiti v skladu s členom 23(10) Uredbe (EU) št. 1308/2013. Zaradi pravne varnosti je primerno določiti neizčrpen seznam dejavnosti, ki se lahko izvajajo kot del spremljevalnih izobraževalnih ukrepov v šolski shemi, tudi kadar se pomoč Unije ne zahteva. Prav tako je primerno pojasniti, da bi morale države članice za učinkovito šolsko shemo zagotoviti, da spremljajoči izobraževalni ukrepi, sprejeti za podporo razdeljevanja šolskega sadja in zelenjave ter šolskega mleka, dosežejo vse otroke, ki sodelujejo v šolski shemi. Taka zahteva ne posega v avtonomijo, ki je priznana izobraževalnim ustanovam v državah članicah v skladu z razdelitvijo pristojnosti in strategijo za izvajanje šolske sheme v zadevnih državah članicah. 
            
            
               (2)Člen 5(2) Delegirane uredbe (EU) 2017/40 določa splošne pogoje za izbor prosilcev za pomoč. Pri izboru prosilcev za pomoč se lahko za države članice, ki delujejo na nacionalni, regionalni ali lokalni ravni, uporabljajo pravila Unije ali nacionalna pravila o javnem naročanju. Zaradi pravne varnosti je primerno pojasniti, da bi morale države članice zagotoviti skladnost z veljavnimi pravili o javnih naročilih.  
            
            
               (3)Člen 6 Delegirane uredbe (EU) 2017/40 določa pogoje za odobritev prosilcev za pomoč in pisne zaveze, ki jih morajo ti sprejeti. Odstavek 2 navedenega člena določa dodatno pisno zavezo, ki jo je treba sprejeti v primeru zahtevkov za pomoč, ki se nanašajo samo na oskrbo s proizvodi in/ali njihovo razdeljevanje. Vendar je taka zaveza ustrezna tudi, če zahtevki za pomoč združujejo oskrbo s proizvodi in/ali njihovo razdeljevanje in zagotavljanje izobraževalnih ukrepov. Odstavek 3 navedenega člena zadeva zahtevke za pomoč, ki se nanašajo samo na spremljevalne izobraževalne ukrepe. V njem je navedeno, da lahko pristojni organi opredelijo vse dodatne pisne zaveze, ki jih morajo prevzeti prosilci. Vendar bi to moralo biti mogoče za vse prosilce za pomoč. Zato bi bilo treba člen 6 navedene uredbe ustrezno spremeniti. Da bi imele države članice dovolj časa za prilagoditev postopkov za odobritev prosilcev za pomoč, je primerno določiti, da se sprememba pogojev za odobritev prosilcev za pomoč uporablja šele od šolskega leta 2022/2023.
            
            
               (4)Delegirano uredbo (EU) 2017/40 bi bilo zato treba ustrezno spremeniti –
            
            
               SPREJELA NASLEDNJO UREDBO:
            
            
               Člen 1
            
            
               Delegirana uredba (EU) 2017/40 se spremeni:
            
            
               (1)v členu 3 se odstavka 1 in 2 nadomestita z naslednjim:
            
            
               „1. Spremljevalni izobraževalni ukrepi iz člena 23(10) Uredbe (EU) št. 1308/213 so neposredno povezani s cilji šolske sheme za povečanje uživanja izbranih kmetijskih proizvodov in oblikovanje bolj zdravih prehranjevalnih navad.
            
            
               Namenjeni so povezovanju otrok s kmetijstvom in različnimi kmetijskimi proizvodi Unije, zlasti tistimi, ki se pridelujejo v njihovi regiji, ter izobraževanju otrok o sorodnih vprašanjih, kot so zdrave prehranjevalne navade in njihove posledice za javno zdravje, nacionalna prehranska priporočila, lokalne prehranske verige, ekološko kmetovanje, trajnostna proizvodnja ter poraba in preprečevanje tratenja hrane, lahko pa vključujejo dejavnosti, kot so: 
            
            
               (a)obiski kmetij, mrež sadovnjakov, organizacij proizvajalcev, predelovalnic mleka, kmečkih tržnic, sortirnic in pakirnic sadja in zelenjave, kmetijskih muzejev in druge podobne dejavnosti; 
            
            
               (b)ureditev in vzdrževanje šolskih vrtov in sadovnjakov;
            
            
               (c)tečaji, delavnice, laboratoriji in druge podobne dejavnosti za pripravo, kuhanje in pokušanje hrane;
            
            
               (d)učne ure, seminarji, konference, delavnice in druge podobne dejavnosti;
            
            
               (e)učno gradivo, tekmovanja, igre, izobraževalni kvizi, tematski dnevi ali tedni in druge podobne dejavnosti.
            
            
               Če spremljevalni izobraževalni ukrepi vključujejo kmetijske proizvode, ki niso navedeni v členu 23(3), (4) in (5) Uredbe (EU) št. 1308/2013, ukrepi določajo pokušanje teh drugih proizvodov.
            
            
               2. Države članice zagotovijo, da so lahko vsi otroci, ki sodelujejo v šolski shemi, vključeni v spremljevalne izobraževalne ukrepe. 
            
         
         
            
               Kadar izobraževalne ukrepe, neposredno povezane s cilji šolske sheme, izobraževalne ustanove vključijo v redni šolski učni načrt ali druge politike ali programe, se lahko države članice odločijo, da jih bodo upoštevale za namene pododstavka 1.
            
            
               Spremljevalni izobraževalni ukrepi se lahko oblikujejo in izvajajo na nacionalni, regionalni in lokalni ravni ali na ravni izobraževalne ustanove v skladu s porazdelitvijo pristojnosti in strategije držav članic za izvajanje šolske sheme. Države članice zagotovijo, da so izobraževalne ustanove, ki sodelujejo v shemi, ustrezno obveščene o sistemu, vzpostavljenem za spremljevalne izobraževalne ukrepe, ter o razpoložljivih gradivih in orodjih.“; 
            
            
               (2)členu 5(2) se doda naslednji pododstavek:
            
            
               „Države članice pri izboru prosilcev za pomoč zagotovijo skladnost z veljavnim pravom, vključno s pravili o javnih naročilih.“;
            
            
               (3)člen 6 se nadomesti z naslednjim:
            
            
               „Člen 6
            
            
               Pogoji za odobritev prosilcev za pomoč
            
            
               1. Prosilce za pomoč odobri pristojni organ države članice, v kateri je izobraževalna ustanova, ki se ji dobavljajo proizvodi in/ali se v njej razdeljujejo. Odobritev je odvisna od naslednjih pisnih zavez prosilcev:
            
            
               (a)zagotoviti, da so proizvodi, ki jih financira Unija v okviru šolske sheme, na voljo za prehrano otrok v izobraževalni ustanovi ali ustanovah, v zvezi s katerimi bodo zaprosili za pomoč;
            
            
               (b)pomoč, dodeljeno za spremljevalne izobraževalne ukrepe, spremljanje, vrednotenje in oglaševanje, uporabiti v skladu s cilji šolske sheme, kadar spremljevalni izobraževalni ukrepi zadevajo zdravstvene in prehranske teme, pa v skladu z nacionalnimi zdravstvenimi nasveti in prehranskimi priporočili za zadevno starostno skupino;
            
            
               (c)povrniti vso neupravičeno izplačano pomoč za zadevne količine, če bi se izkazalo, da proizvodi niso bili razdeljeni otrokom ali niso upravičeni do pomoči Unije;
            
            
               (d)povrniti vso neupravičeno izplačano pomoč za spremljevalne izobraževalne ukrepe, spremljanje, vrednotenje in oglaševanje, če bi se izkazalo, da ti ukrepi ali dejavnosti niso bili pravilno izvedeni;
            
            
               (e)omogočiti, da je pristojnim organom na zahtevo na voljo podporna dokumentacija;
            
            
               (f)dovoliti, da pristojni organ izvede vse potrebne preglede, zlasti pregled dokumentacije in fizični inšpekcijski pregled;
            
            
               (g)voditi evidenco imen in naslovov izobraževalnih ustanov ali izobraževalnih organov, ki prejmejo njihove proizvode, in evidenco količin posameznih prodanih ali dobavljenih proizvodov, kadar prosilec ni izobraževalna ustanova.
            
            
               Pristojni organi lahko opredelijo vse dodatne pisne zaveze, ki jih morajo prevzeti prosilci.
            
            
               Kadar zahtevki za pomoč zadevajo dejavnosti, ki so predmet postopkov oddaje javnega naročila, lahko države članice smatrajo, da je odobritev dodeljena, kadar so zaveze iz prvega in drugega pododstavka vključene v pogoje za sodelovanje v postopkih oddaje javnega naročila.
            
            
               2. V primeru vložnikov za pomoč, ki zadeva samo oskrbo s proizvodi in/ali njihovo razdeljevanje, se odstavek 1, točki (b) in (d), ne uporablja. 
            
            
               3. V primeru vložnikov za pomoč, ki zadeva samo spremljevalne izobraževalne ukrepe, se odstavek 1, točke (a), (c) in (g), ne uporablja.
            
            
               4. V primeru vložnikov za pomoč, ki zadeva samo spremljanje, vrednotenje in oglaševanje, se odstavek 1, točke (a), (c) in (g), ne uporablja.
            
         
         
            
               5. Države članice lahko odobritve, dodeljene v okviru sheme šolskega sadja in zelenjave v skladu z Delegirano uredbo (EU) 2016/247 in/ali v okviru sheme šolskega mleka v skladu z Uredbo (ES) št. 657/2008, smatrajo za veljavne, če se merila in pogoji niso spremenili.“.
            
            
               Člen 2
            
            
               Ta uredba začne veljati tretji dan po objavi v Uradnem listu Evropske unije.
            
            
               Člen 1, točka (3), se uporablja za pomoč od šolskega leta 2022/2023.
            
            
               Ta uredba je v celoti zavezujoča in se neposredno uporablja v vseh državah članicah.
            
            
               V Bruslju, 13.12.2021
            
            
               
                     Za Komisijo
               
               
                     Predsednica
                     Ursula VON DER LEYEN
               
            
         
         
            
                  
                     (1)
                  
                        UL L 347, 20.12.2013, str. 671. 
               
               
                  
                     (2)
                  
                        Delegirana uredba Komisije (EU) 2017/40 z dne 3. novembra 2016 o dopolnitvi Uredbe (EU) št. 1308/2013 Evropskega parlamenta in Sveta v zvezi s pomočjo Unije pri oskrbi izobraževalnih ustanov s sadjem in zelenjavo, bananami in mlekom ter o spremembi Delegirane uredbe Komisije (EU) št. 907/2014 (UL L 5, 10.1.2017, str. 11).